Document ID: 32008L0058

KOMMISSIONENS DIREKTIV 2008/58/EF
af 21. august 2008
om ændring med henblik på den 30. tilpasning til den tekniske udvikling af Rådets direktiv 67/548/EØF om tilnærmelse af lovgivning om klassificering, emballering og etikettering af farlige stoffer
(EØS-relevant tekst)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets direktiv 67/548/EØF af 27. juni 1967 om tilnærmelse af lovgivning om klassificering, emballering og etikettering af farlige stoffer (1), særlig artikel 28, og
ud fra følgende betragtninger:
(1)
Bilag I til direktiv 67/548/EØF indeholder en liste over farlige stoffer samt retningslinjer for de enkelte stoffers klassificering og etikettering. Denne liste bør ajourføres, således at den også omfatter anmeldte nye stoffer og yderligere eksisterende stoffer, og de allerede opførte stoffer bør tilpasses til den tekniske udvikling. Det er desuden nødvendigt at slette visse stoffer af listen i dette bilag. Klassificeringen og etiketteringen af stoffer, der indeholder benzen, bør ændres for at markere, at benzen er klassificeret som mutagent, og nogle af registreringerne bør opdeles, fordi den nyligt tilføjede eller reviderede fysisk-kemiske klassificering ikke længere gælder alle stoffer opført i disse registreringer.
(2)
Klassificeringen og etiketteringen af stoffer, som er opført i dette direktiv, bør tages op til fornyet overvejelse, hvis ny videnskabelig viden fremkommer. I denne forbindelse bør der i betragtning af nyere, foreløbige og ufuldstændige oplysninger, som ikke er vurderet af eksperter, fra erhvervslivet lægges særlig vægt på de kommende resultater af epidemiologiske undersøgelser af de af dette direktiv omfattede borater, herunder den igangværende undersøgelse i Kina og resultatet af drøftelserne i IARC om klassifikation af nikkelforbindelser eller eventuelle nye relevante videnskabelige resultater eller fortolkninger af de data, der benyttes til at fastlægge de nuværende forslag til nikkelforbindelser, der er omfattet af dette direktiv.
(3)
Visse noter i forordet til bilag I bør ændres eller tilføjes for at tydeliggøre de forpligtelser, som påhviler fabrikanter, distributører og importører af visse stoffer, markere, at benzen foruden andre påvirkninger er klassificeret som mutagent, og markere, at klassificeringen og etiketteringen i bilag I, hvad angår de fysisk-kemiske egenskaber, ikke nødvendigvis skal anvendes, når prøvning viser, at den specifikke form af et markedsført stof har andre fysisk-kemiske egenskaber. Note 6 i forordet til bilag I bør slettes, idet bestemmelserne i denne note ophæves fra datoen for ikrafttrædelsen af Kommissionens direktiv 2001/60/EF (2). Deraf følger, at henvisningen til note 6 bør slettes fra visse registreringer i bilaget. Der bør tilføjes en ny note 7 til forordet i bilag I for at markere, at nikkelholdige legeringer bør klassificeres som allergifremkaldende på grundlag af deres frigivelseshastighed frem for nikkelkoncentrationen.
(4)
De i dette direktiv fastsatte foranstaltninger er i overensstemmelse med udtalelse fra Udvalget for Tilpasning til den Tekniske Udvikling af Direktiverne om Fjernelse af Tekniske Hindringer for Handelen med Farlige Stoffer og Præparater -
UDSTEDT FØLGENDE DIREKTIV:
Artikel 1
Bilag I til direktiv 67/548/EØF ændres således:
1)
I forordet foretages følgende ændringer:
a)
Note H affattes som angivet i bilag 1A.
b)
Note J affattes som angivet i bilag 1B.
c)
Note P affattes som angivet i bilag 1C.
d)
Teksten i bilag 1D tilføjes som note T.
e)
Note 6 slettes.
f)
Teksten i bilag 1E tilføjes som note 7.
2)
Stofferne, der svarer til stofferne i bilag 1F, erstattes af stofferne i dette bilag.
3)
Stofferne i bilag 1G til dette direktiv indføjes i overensstemmelse med den rækkefølge, hvori stofferne er opført i bilag I til direktiv 67/548/EØF.
4)
Stofferne i bilag 1H til dette direktiv slettes.
Artikel 2
1. Medlemsstaterne sætter de nødvendige love og administrative bestemmelser i kraft for at efterkomme dette direktiv senest den 1. juni 2009. De tilsender straks Kommissionen disse bestemmelser med en sammenligningstabel, som viser sammenhængen mellem de pågældende bestemmelser og dette direktiv.
Disse bestemmelser skal ved vedtagelsen indeholde en henvisning til dette direktiv eller skal ved offentliggørelsen ledsages af en sådan henvisning. De nærmere regler for henvisningen fastsættes af medlemsstaterne.
2. Medlemsstaterne tilsender Kommissionen de vigtigste nationale bestemmelser, som de udsteder på det område, der er omfattet af dette direktiv.
Artikel 3
Dette direktiv træder i kraft på tyvendedagen efter offentliggørelsen i Den Europæiske Unions Tidende.
Artikel 4
Dette direktiv er rettet til medlemsstaterne.
Udfærdiget i Bruxelles, den 21. august 2008.

Labels: 3
1
15
20